1Lagu peungajaran Nabi Daud, bak watée gobnyan didalam guha. 2Deungon su nyang nyareng ulôn meuhôi ubak TUHAN; deungon su nyang meulantak ulôn meulakée bantuan Gobnyan. 3Dikeue Gobnyan ulôn apoh apah; ulôn peugah laju peue mantong keusosahan lôn ubak Gobnyan. 4Watée ulôn karab putôh asa, Droeneueh ya TUHAN neuteupeue peue nyang harôh ulôn peubuet. Bak rot nyang harôh ulôn jak, musoh deungon seungab-seungab ka jiteun taron keu ulôn. 5Watée ulôn paleng u sampeng, deuh lôn kalon hana bantuan keu ulôn. Hana nyang lindong ulôn, atawa nyang jitem pako ubak droe ulôn. 6Ulôn meulakée ubak Droeneueh, ya TUHAN, Droeneueh kheueh teumpat ulôn meulindong, Droeneueh mantong nyang ulôn peureulée lam udeb nyoe. 7Neudeungoe kheueh nyang ulôn lakée nyoe, ya TUHAN, sabab ulôn lumpah that seungsara. Neupeuseulamat kheueh ulôn nibak musoh-musoh lôn, sabab awaknyan lumpah that teuga nibak ulôn. 8Neupeulheueh kheueh ulôn lam glab, ya TUHAN, dan lamkawan umat Droeneueh meusapat ulôn lôn pujoe nan Droeneueh, sabab Droeneueh ka peubuet nyang jroh keu ulôn.
Zabur 142